Jana Kantorová-Báliková

**Jana Kantorová-Báliková** (* 9. jún 1951, Bratislava) je slovenská poetka a prekladateľka.

## Životopis
Narodila sa v rodine vedeckých pracovníkov-geológov a vzdelanie získavala v Bratislave, kde vyštudovala odbor pedagogická psychológia a angličtina na Filozofickej fakulte Univerzity Komenského. V rokoch 1974 – 1977 pracovala v redakcii týždenníka Nové slovo, v rokoch 1977 – 1990 vo vydavateľstve Slovenský spisovateľ. Od roku 1990 pracuje ako prekladateľka v slobodnom povolaní, preložila množstvo populárno-vedeckých i prozaických diel, za životne dôležitú však považuje najmä prekladateľskú tvorbu z diel klasických i súčasných anglofónnych básnikov.

## Tvorba
Jej tvorbu silne ovplyvnil Vojtech Mihálik, ktorý viedol jej prvé literárne kroky v časopise Nové slovo, kde až do roku 1973 uverejňovala svoje básne. Knižne debutovala o tri roky neskôr zbierkou básní *Smäd*, no už v rokoch 1973 a 1974 publikovala v almanachoch mladej poézie a prózy. Jej básne majú tradičné tvary, jednoduchšie básnické pomenovania a priamejší vzťah ku skutočnosti než tvorba jej vrstovníkov. Najpôsobivejšou z jej básní je ľúbostná poézia, v ktorej si zachováva svoju ženskú citlivosť. Patrí k autorom, ktorí zachytávajú civilizačné zmeny mesta, ale tiež často pozoruje syna, rodinu a vyzýva na ohľaduplnosť. Okrem vlastnej tvorby tiež prekladá anglických a amerických básnikov.

## Ocenenia
Okrem viacerých iných ocenení získala päťkrát Cenu Jána Hollého:
* 1981 (Oscar Wilde, *Balada o žalári v Readingu*)
* 1999 (Robert Burns, *Mať niekde jaskyňu...*)
* 2010 (spolu s Otokarom Kořínkom za verše do knihy Vladimira Nabokova *Bledý oheň*)
* 2014 (Alfred Tennyson, *Prechod cez piesčiny*)
* 2017 (John Donne, *Vzduch a anjeli)*

## Dielo
### Básnické zbierky
*1976 – *Smäd*
*1977 – *Opojenie*
*1982 – *Na dennom svetle*
*1986 – *Pešia zóna*
*1988 – *Pevný bod*
*2005 – *Pondelok v galérii (výber z poézie)*

### Preklady básnických zbierok z angličtiny
* 1978 – Elizabeth Barrettová Browningová, *Portugalské sonety* 
* 1979 – Edgar Allan Poe, *Havran a iné básne* 
* 1981 – Oscar Wilde, *Balada o žalári v Readingu*  

### Prekladateľské výbery z poézie
* 1989 – Jazerní básnici Wordsworth, Coleridge a Southey – pod názvom *Hladina plná hviezd* 
* 1976 – William Blake*, Záhrada lásky* 
* 1977 – Robert Browning*, Čierny kvet*
* 1986 – Langston Hughes, *Piesne mrakodrapového pralesa* (v spolupráci s Mariánom Hevešim a Slavomírom Magálom)
* 1984 a 2003 – Brendan Kennelly, *Vášnivý tichý hlas; Tritisíc strieborných*
* 1995 – Percy Bysshe Shelley, *Filozofia lásky* 
* 1999 – Robert Burns, *Mať niekde jaskyňu* 
* 2000 – Seamus Heaney,* Na okraji vôd*
* 2009 – Douglas Dunn, *Hudba v ovocnom sade*
* 2011 – Rudyard Kipling, *Ak jasnú hlavu nestratíš...*
* 2012 – John Deane, *Evanjelium podľa Johna*
* 2012 – William Butler Yeats, *Večné volanie* 
* 2013 – Gilbert Keith Chesterton, *Najlepšie je nevypovedané*
* 2014 - Alfred Tennyson, *Prechod cez piesčiny* 
* 2017 – John Donne, *Vzduch a anjeli* 
* 2017 - Louise Glücková, *Vidiecky život*
*2018 – John Clare, *Posledný deň piesne,* https://jana-balikova.netlify.com/ 
*2020 – Jim Harrison, *Básne*
*2020 – Robert Browning, *Rytier Roland prišiel k Temnej veži* (Temná veža 7, Ikar 2020, názov a posledný verš básne prekladateľ prózy zmenil na *Junák Roland k Temnej veži)*
*2023 – Alice Oswaldová, *Lesy atď.*

## Externé odkazy
* 

Kategória:Slovenskí spisovatelia
Kategória:Slovenskí básnici
Kategória:Slovenskí prekladatelia
Kategória:Ženy v slovenskej literatúre
Kategória:Ženy v poézii
Kategória:Laureáti Ceny Jána Hollého